Tanah perkuburan berkonsepkan taman
KUCHING: Tanah perkuburan Islam berkonsepkan dalam taman yang pertama di Sarawak akan dibina di Jalan Sungai Bako. Ahli Dewan Undangan Negeri (ADUN) Demak Laut Dr Hazland Abang Hipni berkata, penduduk di 13 buah kampung di Zon Bako kini boleh menarik nafas lega apabila tanah perkuburan Islam baharu yang berkeluasan 62.3 hektar mula dilaksanakan. “Ia berkonsepkan dalam taman dan sistematik yang akan memberi manfaat kepada penduduk di 13 kampung, yang mempunyai kira-kira 50,000 penduduk. “Pembinaan tanah perkuburan Islam baharu merupakan fasa pertama dan akan dibina dengan prasarana moden, berkonsepkan kubur dalam taman yang pertama di Sarawak. “Tapak perkuburan Islam baharu ini juga akan mempunyai bahagian masing-masing iaitu untuk kanak-kanak, wanita dan lelaki serta reka bentuk kubur itu adalah sama,” katanya. Beliau berkata demikian mewakili Menteri Muda Hal Ehwal Islam dan Dewan Bandaraya Kuching Utara (DBKU), Datuk Dr Abdul Rahman Junaidi dalam Majlis Pelancaran Pembinaan Tanah Perkuburan Islam Berpusat Baharu Untuk Zon Bako, baru-baru ini. Tambahnya, pelaksanaan tapak perkuburan Islam baharu Zon Bako ini merupakan satu perjuangan yang telah diusahakan demi kebaikan penduduk di kawasan di Zon Bako. “Permohonan untuk tapak perkuburan lain akan terus diusahakan sehingga ia diluluskan,” tambahnya. Dalam pada itu, beliau turut meminta tanah perkuburan baharu untuk dua zon iaitu Zon Tanjung Bako dan Tanjung Embang yang terletak di kawasan Dewan Undangan Negeri (DUN) Demak Laut. “Permohonan ini telah dilakukan secara berperingkat-peringkat dan saya akan memperjuangkan permohonan ini sehingga dapat dan dipercepatkan kelulusan,” ujarnya. Oleh Nur Ain Otsman 
See author's posts
